**דף מידע לנבדק העובר בדיקת CT (טומוגרפיה ממוחשבת)**

**נבדק/ת נכבד/ה,**

דף מידע זה מיועד לרכז עבורך מידע אודות בדיקת ה-CT וכן הנחיות לקראת ביצוע הבדיקה.

**מהי בדיקת דימות CT ?**

**בדיקת CT** היא בדיקת דימות מהירה ויעילה. מכשיר ה-CT הוא כלי אבחנתי לא פולשני המשלב קרינת X עם טכנולוגיית מחשבים מתקדמת ליצירת תמונות תלת-ממדיות של פנים הגוף. המכשיר מאפשר הדגמה ברורה ומפורטת יותר של האיברים הפנימיים, העצמות, הרקמות הרכות וכלי הדם בהשוואה לצילומי רנטגן רגילים. השימוש במכשיר חיוני לאבחנה של בעיות רפואיות מרובות ושונות.

**האם קיימת סכנה בחשיפה לקרינה מייננת בבדיקת ה-CT?**

מכשירי ה-CT בארץ ובעולם משמשים כאחד הכלים החשובים ביותר לאבחון, תכנון הטיפול ומעקב אחרי מחלות שונות. החשיפה לקרינה מייננת בבדיקות הדימות, ובכללן בדיקות ה-CT, היא נמוכה יחסית. התועלת בבדיקות אלה רבה ועולה לאין ערוך על הסיכון הכרוך בחשיפה לקרינה. עם זאת, ישנה חשיבות לנסות ולהפחית במידת האפשר את החשיפה לקרינה מייננת. במכוננו שמים דגש על חסכון בקרינה מייננת ואנו מבצעים בדיקות ברמת קרינה הנמוכה ביותר האפשרית.

**הנחיות לקראת הבדיקה**

**במידה והינך אלרגי לחומר ניגוד (יוד)** דרושה הכנה עם תרופות שתקבל מהרופא המטפל שלך. את התרופות יש לנטול החל מ- 13 שעות לפני הבדיקה. מקבלים **Prednisone (50 מ"ג, 3 פעמים(** לפי הפירוט הבא**:**

* Prednisone 50mg **13 שעות** לפני בדיקה (2.5 כדורים של 20mg)
* Prednisone 50mg **7 שעות** לפני בדיקה
* Prednisone 50mg **שעה אחת** לפני בדיקה

**בנוסף:**

* **Telfast 180mg בערב** לפני הבדיקה **או** **בבוקר** הבדיקה (כדור אחד).

**במידה והנך סובל מאסטמה ומשתמש במשאף,** דאג להביאו עמך, יתכן ונבקש להשתמש בו לפני תחילת הבדיקה.

**אם יש חשד להריון או שאת בהריון**, בדיקת ה-CT לא תבוצע. אם קיימת הצדקה רפואית לביצוע הבדיקה בהריון ורופא מפנה בכיר מאשר זאת, הבדיקה תבוצע תוך נקיטת אמצעי זהירות מוגברים על מנת למזער ככל הניתן את חשיפת העובר לקרינה, תוך שימוש באמצעי מיגון מתאימים.

**עליך להיות בצום שעתיים לפני הבדיקה (מותר לשתות מים)** רק אם מתוכננת הזרקה של **חומר ניגוד** בבדיקות של ראש, צוואר, חזה, בטן, אגן או CT של כלי דם (CT אנגיוגרפיה) או כל בדיקה בה הרופא המפנה כתב בהפניה שדרוש לה חומר ניגוד**.**

**עליך להביא איתך תוצאות בדיקת דם לתפקודי כליות, במקרים הבאים** אם הנך ב גיל 60 ומעלה, **ו/או** מחלת כליות ידועה / ניתוח בעבר בכליות**, ו/או** יתר לחץ דם המטופל בתרופות או סוכרת (גם אם הסוכרת מאוזנת כעת).

**בדיקת הדם צריכה להיות מ-3 החודשים האחרונים**. אם תפקודי הכליות אינם תקינים הבדיקה צריכה להיות מהחודש האחרון.

**מהם המסמכים הדרושים לבדיקה?**

* תעודה מזהה, הפניה רפואית לבדיקת CT והתחייבות מקופת חולים (טופס 17) או אמצעי תשלום אחר.
* בדיקות דימות קודמות שביצעת לאותו אזור בגוף (דיסקים ומסמכי הפענוח).

**הנחיות מיוחדת לגבי ילדים**

ילדים מתחת לגיל 8 יבצעו את הבדיקה עם טשטוש (סדציה) והרדמה שטחית שמטרתה הפחתת חרדה והשגת שיתוף פעולה בזמן ביצוע הבדיקה. הסדציה מבוצעת על ידי רופא באמצעות מתן תרופה דרך הוריד, לאחר מריחת משחת אלחוש על אזור החדרת העירוי . בדיקה זו דורשת הכנה מיוחדת וההורים יקבלו הדרכה לקראתה.

**ביום הבדיקה**

בהגיעך למכון הדימות תתקבל במשרד הקבלה לצורך סידור משרדי ולאחר מכן תופנה לחדר ה-CT. בהתאם לסוג ומטרת הבדיקה, ייתכן ויהיה צורך להשתמש בחומר ניגוד בשתייה ו/או בהזרקה לווריד.

* **בשתייה**: במרבית בדיקות CT בטן ואגן ניתן חומר ניגוד בשתייה, המאפשר הערכה טובה של מערכת העיכול. במקרים אלה תתבקש לשתות בהדרגה 1-2 ליטר של חומר ניגוד במשך כשעתיים, לפי הנחיית הצוות המטפל.
* **בהזרקה**: אם יש צורך בהזרקת חומר ניגוד, יוכנס לך עירוי לווריד על ידי עוזר רופא, לרוב ביד.

הכנסת כל נבדק לחדר הבדיקה מתבצעת לפי שיקולים רפואיים וטכניים. לאור זאת, ייתכן ונבדק שהגיע אחריך יוכנס לחדר הבדיקה לפניך. אנא התאזר בסבלנות עד שיקראו לך לחדר הבדיקה. אנו עושים כמיטב יכולתנו לספק את הבדיקה המיטבית לכל נבדק.

**מהלך הבדיקה**

מכשיר ה-CT הוא מכשיר מרובע ובתוכו חלל עגול. בחלל זה מושכב הנבדק על מיטה על ידי טכנאי דימות (רנטגנאי), הרואה ושומע אותך במשך הבדיקה, גם כאשר אינו איתך בחדר. תקבל ממנו הנחיות כיצד לנהוג במהלך הבדיקה. בשעת הבדיקה המיטה תזוז פנימה והחוצה וישמע מעט רעש כאשר המכשיר פועל. אם נדרשת הזרקה של חומר ניגוד, העירוי יחובר לצינור דרכו יוזרק חומר הניגוד. הזרקת יוד יכולה לגרום לעיתים לכאב קל ולעתים יש תחושות של חום, טעם מתכתי בפה וצורך לתת שתן. כל התחושות והתופעות האלה חולפות בתוך זמן קצר.

**משך הבדיקה הוא כ-5-10 דקות בדרך כלל.**

**לאחר הבדיקה**

אם הוזרק לך חומר ניגוד לווריד, עליך להישאר להשגחה למשך 25 דקות, ולאחר מכן יוסר העירוי**.**

**כיצד מקבלים את תוצאות הבדיקה?**

עם סיום הבדיקה, תקבל הודעת SMS ותוכל לראות את הבדיקה בתיק הרפואי הממוחשב שלך באתר **"הדסה שלי"**. אפשר גם לקבל את תקליטור הבדיקה במשרד הקבלה כחצי שעה לאחר סיומה.

תשובה מפורטת של רופא רדיולוג תשלח אליך בדואר לפי הכתובת המעודכנת במערכת המחשוב של בית החולים וכן לרופא/ה המפנה. כמו כן, התשובה תהיה זמינה בתיק הרפואי הדיגיטלי שלך באתר **"הדסה שלי".**

**מיקום יחידת ה-CT**

**בעין כרם –** במכון הדימות בקומה 2 בבניין 11

**בהר הצופים –** במכון הדימות בקומת הכניסה, בבניין הראשי

**אנחנו לרשותך בכל פנייה ושאלה**

טלפון:02-6776903 או 02-5844191

מענה טלפוני בימי א-ה בשעות 08:00-18:00

ח-543

**בברכת רפואה שלמה!**

**צוות יחידת ה-CT**

נכתב על ידי רחל סבח, מזכירה בכירה, מכון דימות הר הצופים.

באישור פרופ' יעקב סוסנה, מנהל אגף הדימות, ופרופ' נורית הילר, מנהלת מחלקת הדימות הר הצופים.

המידע המופיע בפרסום זה נועד להשכלה בלבד, ואינו מהווה חוות דעת רפואית ובכל מקרה, אינו תחליף לייעוץ מקצועי רפואי. כל הזכויות שמורות להדסה © אין לצלם, להעתיק ולעשות כל שימוש מסחרי מבלי לקבל אישור בכתב מאת הדסה. החוברת מנוסחת בלשון זכר מטעמי נוחות בלבד אך היא מיועדת לנשים וגברים כאחד.2024 .ניתן לעיין בדפי מידע נוספים של "הדסה" באינטרנט: www.hadassah.org.il באתר: "דפי מידע למטופל/ת".